Úrad vlády SR						Na rokovanie vlády SR
Sekcia hospodárskej politiky					dňa: 2.5.2001
								 k číslu: 2732/2001
                               	     k bodu: 21

								
S t a n o v i s k o

k Dodatočnému krytiu finančných zdrojov pre Študentský pôžičkový fond pre poskytovanie pôžičiek v školských rokoch 2000/2001, 2001/2002 a 2002/2003

I.

	Návrh predkladá minister školstva ako iniciatívny. Obsahuje návrh uznesenia vlády, predkladaciu správu, dodatočné krytie finančných zdrojov pre ŠPF..., návrh  komuniké a vyhodnotenie medzirezortného pripomienkového konania.

	Návrh rieši nedostatok finančných zdrojov v Študentskom pôžičkovom fonde (ŠPF). Prostriedky sa navrhuje zabezpečiť zo zdrojov FNM v sume 100 mil. Sk v školskom roku 2000/2001, v školských rokoch 2001/2002 a 2002/2003 po 50 mil. Sk vzhľadom na to, že FNM SR na základe uznesenia vlády SR č. 760/2000 doteraz neuvoľnil požadované finančné zdroje pre ŠPF.	

II.

Priložené je vyhodnotenie pripomienok, ktoré boli vznesené k obdobnému materiálu, ktorý vláda SR dňa 27.9.2000 zobrala na vedomie a  odporučila prezidentovi prezídia FNM SR hľadať pre potreby ŠPF prostriedky v sume 200 mil. Sk...

III.

	Materiál, ktorý riešil nedostatok finančných zdrojov v ŠPF bol prerokovaný vo vláde SR už dňa 27.9.2000. Vláda k nemu prijala uznesenie č.760/2000, v ktorom odporučila prezidentovi prezídia FNM SR hľadať pre potreby ŠPF prostriedky v sume 200 mil. Sk, a to pre školský rok 2000/2001 sumu 100 mil. Sk v roku 2001, pre školský rok 2001/2002 sumu 50 mil. Sk v roku 2002 a pre školský rok 2002/2003 sumu 50 mil. Sk v roku 2003, v nadväznosti na schválený štátny rozpočet na rok 2001.

	FNM SR v rámci rozpočtovaných, resp. plánovaných výdavkov fondu v roku 2001 uvažuje s použitím 100 mil. Sk pre potreby ŠPF podľa § 28 ods.3 písm.b/ zákona v zmysle uznesenia vlády SR č. 760/2000  pre školský rok 2000/2001.

Z á v e r:

	Aby FNM SR mohol uvoľniť finančné prostriedky na dodatočné krytie zdrojov pre ŠPF je v zmysle zákona č. 92/1991 v znení neskorších predpisov potrebné, aby vláda SR uznala potreby financovania školstva ako rozvojový program vlády, vo svojom rozhodnutí rozhodla o takomto použití majetku FNM SR a odporučila prezidentovi Prezídia FNM SR použiť finančné prostriedky na tento účel (FNM SR v tomto smere upozorňoval  MŠ SR listom č.j.:11-1/848/2000 zo dňa 25. júla 2000.

	Poskytovanie pôžičiek sa stáva pre študentov významným zdrojom financovania ich štúdií. Považujeme preto za opodstatnené vytvoriť také podmienky, ktoré umožnia bezporuchové, a v ďalších obdobiach už samostatné fungovanie ŠPF. V materiáli však chýba informácia, či v prípade získania dodatočného krytia finančných zdrojov pre ŠPF bude fond samofinancujúci v súčasnom rozsahu poskytovaných pôžičiek.

	Odporúčame tiež, aby do materiálu, resp.  na rokovaní vlády boli doplnené aktuálne informácie o hospodárení ŠPF a ozrejmené najmä:

-	ako je ŠPF organizovaný, prečo platí daň z príjmu a prípadne navrhnúť riešenie, na základe ktorého by bol fond oslobodený od dane z príjmu,
-	aké má fond náklady na správu – z čoho pozostávajú, akú majú štruktúru,
-	či fond (s ohľadom na uvádzané problémy s návratnosťou) nepovažuje za účelné zmeniť pravidlá pre poskytovanie pôžičiek – treba zastaviť zneužívanie zo strany tých, ktorí pôžičky dostali a zabraňujú ďalším využiť rovnakú možnosť.

Odporúčame vláde o predloženom návrhu rozhodnúť s prihliadnutím na vyššie uvedené pripomienky.

Bratislava 27.4.2001